Publication: Magyar Közlöny
Issue: MK-1998-110 (Year: 1998, Number: 110)
Era: 1990-2004
Section: 
Paragraph Index: 178

3. Hadifoglyok és polgári internáltak 3.1. A légipostai díjak kivételével minden postai díjtól mentesek a hadifoglyoknak címzett, vagy az általuk — akár közvetlenül, akár a szabályzatban említett hivatalok közvetítésével — küldött levélpostai küldemények, postacsomagok és a pénzküldemények. Azok a harcoló polgári személyek, akiket egy semleges ország befogadott és internált, az előbb említett rendelkezések alkalmazását illetően ugyanolyanoknak tekintendők, mint a tulajdonképpeni hadifoglyok. 3.2. A 3.1. pont alatti rendelkezéseket kell alkalmazni azokra a levélpostai küldeményekre, postacsomagokra és pénzküldeményekre, amelyeket más országból származnak, és amelyek a polgári személyek háború esetén adódó védelméről szóló 1949. augusztus 12-i, genfi Egyezményben említett internált polgári személyeknek szólnak, vagy amelyeket ezek adnak fel, akár közvetlenül, akár pedig a szabályzatban említett hivatalok közvetítésével. 3.3. A szabályzatban említett hivatalok szintén postai díjmentességet élveznek a 3.1. és 3.2. pontban említett személyekre vonatkozó olyan levélpostai küldeményekre, postacsomagokra és pénzküldeményekre, amelyeket akár közvetlenül, akár közvetítői minőségben küldenek, vagy kapnak. 3.4. Postacsomagok 5 kilogramm súlyhatárig küldhetők postai díjmentességgel. E súlyhatár 10 kilogrammra emelkedik azoknál a küldeményeknél, amelyeknek a tartalma oszthatatlan, vagy amelyeket a hadifoglyoknak történő szétosztás céljából egy tábornak vagy a tábor bizalmi embereinek címeznek.

Source: https://magyarkozlony.hu/hivatalos-lapok/1650f0f6939e2828ba8d92e15d5c87c8829083c8/dokumentumok/72d23f23bbd2d044fa50b787ae1cb540a021f77f/letoltes